บสย.สนองรัฐบักโกรก ขอขึ้นค่าต่งค้ำสินเชื่อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ในช่วงวิกฤตแฮมเบอร์เกอร์เมื่อต้นปี 2552 รัฐบาลได้ผลักดันให้บรรษัทประกันสินเชื่ออุตสาหกรรมขนาดย่อม (บสย.) เป็นหัวรถจักรแก้ปัญหาด้วยการค้ำประกันสินเชื่อให้ธุรกิจเอสเอ็มอี 3 หมื่นล้านบาท
โดยกระทรวงการคลังได้ใส่ทุนเพิ่มให้ บสย. 2,000 ล้านบาท ทำให้ทุนเพิ่มเป็น 6,702 ล้านบาท เพื่อสนับสนุนมาตรการการค้ำประกันสินเชื่อแบบยกเข่งจากธนาคารพาณิชย์ หรือ Portfolio Guarantee Scheme 
แม้ในช่วงแรกจะเกิดติดๆ ขัดๆ เนื่องจากเป็นเครื่องมือทางการเงินรูปแบบใหม่ แต่เมื่อ “เครื่องยนต์ติด” การอนุมัติค้ำประกันก็เป็นไปอย่างเร็วจี๋ ส่งผลให้เมื่อจบเฟสแรกธนาคารพาณิชย์กล้าปล่อยสินเชื่อให้แก่ลูกค้า 7,284 โครงการ คิดเป็นวงเงินกู้ 5.1 หมื่นล้านบาท 
นำไปสู่การขออนุมัติค้ำประกันในเฟสสองตามมาอีก 3 หมื่นล้านบาท สุดท้าย บสย. ช่วยให้ธนาคารปล่อยสินเชื่อสู่ระบบเบ็ดเสร็จไปแล้วกว่า 9 หมื่นล้านบาท
อย่างไรก็ตาม การสนองนโยบายรัฐบาลก็ต้องแลกมาด้วยภาระทางการเงินที่สูงขึ้น
ล่าสุด ชาญชัย เลิศมหรรพฤฒิ ผู้อำนวยการฝ่ายด้านกิจการสาขา บสย. เปิดเผยว่า ขณะนี้ บสย.อยู่ระหว่างการศึกษาเรื่องการเพิ่มค่าธรรมเนียมในการค้ำประกันสินเชื่อให้ผู้ประกอบการขนาด กลางและขนาดย่อม หรือเอสเอ็มอี คิดอิงตามความเสี่ยง โดยกรณีที่เสี่ยงมากอาจขอขึ้นค่าธรรมเนียมเป็น 2.5% จากปัจจุบันคิดในอัตรา 1.75% และคิดเพียง 0.75% ในปีแรก ภายใต้โครงการ Portfolio Guarantee Scheme ตามนโยบายของรัฐบาล 
ชาญชัย ระบุว่า สาเหตุที่ บสย.ต้องขึ้นค่าธรรมเนียม เพราะมีภาระต้นทุนในการดำเนินงานสูง เนื่องจากต้องตั้งสำรองลูกค้าทุกรายที่ค้ำประกันสินเชื่อให้ จึงกระทบต่อผลการดำเนินงาน 
สะท้อนได้จากผลการดำเนินงานในช่วง 8 เดือนที่ผ่านมา (ม.ค.ส.ค.) บสย.มียอดขาดทุน 118 ล้านบาท ขณะที่ บสย.ในหลายประเทศ เช่น มาเลเซีย เกาหลี ญี่ปุ่น และไต้หวัน มีการคิดค่าธรรมเนียมที่สูงกว่าของไทยทั้งสิ้น 
โดยที่มาเลเซียมีการคิดค่าธรรมเนียมในการรับค้ำประกันที่ระดับ 0.56% สูงกว่าของไทยถึงกว่า 4% รวมทั้งยังคิดค่าธรรมเนียมในการวิเคราะห์สินเชื่ออีก 3,000 ริงกิตต่อราย
นอกจากนี้ บสย.ยังศึกษาเรื่องการออกโครงการค้ำประกันสินเชื่อระยะสั้น 1 ปี จากปัจจุบันที่รับค้ำประกันมานาน 5 ปี เพื่อสนองความต้องการของลูกค้าที่ต้องการใช้สินเชื่อในช่วงสั้นๆ พอขายสินค้าได้ก็นำเงินมาชำระหนี้คืนได้ทันที 
โดยที่ผ่านมา บสย.เคยทำโครงการร่วมกับ ธนาคารกรุงไทย ในการค้ำประกันการให้สินเชื่อแก่เกษตรกรที่ปลูกลำไย มีระยะเวลา 1 เดือน วงเงินไม่เกิน 500 ล้านบาทต่อราย
สำหรับข้อดีของโครงการนี้ คือ มีปัญหาหนี้เสียน้อยกว่า จากปัจจุบัน บสย.มียอดหนี้ที่ไม่ก่อให้เกิดรายได้ หรือเอ็นพีแอลที่ระดับ 7.2% และยังช่วยลดภาระผู้ประกอบการได้ เนื่องจาก บสย.จะคิดค่าธรรมเนียมในการรับประกันน้อยกว่าปกติ 
ชาญชัย ยังกล่าวอีกว่า บสย.เตรียมเดินหน้าทำงานในเชิงรุกโดยการจัดโครงการศูนย์ช่วยเหลือเอสเอ็มอี จัดคลินิกค้ำประกันสินเชื่อทั่วทุกภูมิภาคเพื่อให้คำปรึกษาผู้ประกอบการ เพื่อเตรียมความพร้อมผู้ประกอบการเข้าขอสินเชื่อจากสถาบันการเงิน
ก่อนหน้านี้ พิชิต อัคราทิตย์ ประธานกรรมการ บสย. มองว่าระบบเศรษฐกิจไทยยังมีความต้องการการค้ำประกันสินเชื่อจากกลุ่มผู้ประกอบการขนาดกลางและขนาดย่อมอยู่ราว 1.2 ล้านล้านบาท ในขณะที่ความสามารถในการค้ำประกันสินเชื่อดังกล่าวในไทยยังมีไม่ถึง 10% 
ดังนั้น บสย.จึงต้องการจะเพิ่มยอดการค้ำประกันสินเชื่อให้แก่ผู้ประกอบการเอสเอ็มอีมากขึ้น เพื่อรองรับความต้องการการค้ำประกันสินเชื่อที่มีการเติบโตควบคู่ไปกับเศรษฐกิจของประเทศในอนาคต
ในปี 2554 บสย.จะเพิ่มผลิตภัณฑ์ใหม่ๆ ในการค้ำประกันสินเชื่อ รวมทั้งเพิ่มช่องทางในการเข้าถึงผู้ประกอบการให้มากขึ้น เพื่อเพิ่มยอดการค้ำประกันสินเชื่อได้มากขึ้น และการบริหารกลยุทธ์การตลาดที่สอดประสาน และส่งเสริมการบริหารจัดการด้านความเสี่ยง การเพิ่มประสิทธิภาพการบริหารงานภายในและพัฒนากลยุทธ์ การเพิ่มประสิทธิภาพการพัฒนาทรัพยากรบุคคล
บสย.มีเป้าหมายจะเพิ่มภาระการค้ำประกันในปี 2554 เป็น 1 แสนล้านบาท คิดเป็นจำนวนลูกค้ากว่า 2.8 แสนราย ดังนั้นจึงเตรียมเสนอเรื่องขอเพิ่มทุนไว้รองรับภาระค้ำประกันที่เพิ่มสูงขึ้น
ขณะนี้ทางคณะกรรมการ บสย.อยู่ระหว่างหารือเรื่องตัวเลขเพิ่มทุนที่เหมาะสมว่าควรเกินกว่า 6,000 ล้านบาทในปัจจุบันมากน้อยแค่ไหน และจะเตรียมเสนอต่อ กรณ์ จาติกวณิช รมว.คลัง นำเข้า ครม.ต่อไป
งานนี้อยู่ที่ว่ากระทรวงการคลังจะใส่เกียร์ห้าเดินหน้าต่อหรือไม่...
นกจากนั้น บสย.เตรียมเสนอขอกระทรวงการคลังเพื่อพิจารณาเพิ่มทุนจดทะเบียน เพิ่มจาก 6,000 ล้าน ทำให้สามารถค้ำประกันสินเชื่อได้ 13 เท่า หรือประมาณ 7.8 หมื่นล้านบาท และคาดว่า ณ สิ้นปี 2553 ภาระค้ำประกันจะเพิ่มสูงขึ้นเป็น 8 หมื่นล้านบาท 
"ขณะนี้ภาระค้ำประกันเกือบเต็มเพดานแล้ว และในปี 2554 บสย.ตั้งเป้าหมายค้ำประกันสินเชื่อไว้ 1 แสนล้านบาท ทำให้มีความจำเป็นต้องเพิ่มทุนจดทะเบียนจาก 6,000 ล้านบาท ซึ่ง เพื่อเสนอให้คลังขอรัฐบาลพิจารณาอนุมัติต่อไป " นายพิชิตกล่าว